84. बदनाम के ?
 चारि-पाँच गामक पंच सब कंक्रीटक मंचपर जुटल छल । गौआँ-अनगौआँक भीड़ मुक दर्शक बनि पीपर तऽर बैसल छल । मंचक एक कोन लऽग निच्चामे सतरऽ-अठारऽ वर्षक लड़की घेंट तानने ठाढ़ छल । एकटा पंच पुछलकै " गै परबतिया, तूँ जे विआहसँ पहिने ढीढ़ फुला कऽ बैस रहलें, तोरा डऽर नै लागलौ । "
परबतिया ठेसगरसँ बाजल "केहन डर लागितै ? "
"देखियौ यौ भाइ । गलती कऽ आँखि तरेरैत अछि । उनटे चोर कोतबालकेँ डाँटय । गै, बदनाम हेबाक डऽर । "
" जँ पुरूष जाति जे हमरा बिनु विआह माए बना देलक तकरा बदनामीक डऽर नै भेलै तँ हमरा किए हएत ? हमर तँ शारीरीक गुण अछि माए बननाइ, विआहसँ पहिने वा विआहक बाद । एहि कुकृत्यसँ पुरूष बदनाम भेल अछि, हम नै । "